ໃນຕອນເຊົ້າຂອງວັນທີ 31 ສິງຫາ 2021 ຢູ່ທີ່ກະຊວງແຜນການ ແລະ ການລົງທຶນ, ໄດ້ຈັດກອງປະຊຸມສ່ອງແສງຂອງຄະນະບໍລິຫານງານຊາວໜຸ່ມກະຊວງແຜນການ ແລະ ການລົງທຶນ,
ໂດຍການເປັນປະທານຂອງ ສະຫາຍ ອຸຕະແກ້ວ ແກ້ວດວງສິນ, ຄະນະບໍລິຫານງານພັກກະຊວງ, ຄະນະບໍລິຫານງານສູນກາງຊາວໜຸ່ມປະຊາຊົນປະຕິວັດລາວ, ເລຂາຄະນະບໍລິຫານງານຊາວໜຸ່ມ ກະຊວງແຜນການ ແລະ ການລົງທຶນ ມີ ສະຫາຍ ວັນທະນາ ນໍລິນທາ ຮອງເລຂາຄະນະບໍລິຫານງານຊາວໜຸ່ມກະຊວງແຜນການ ແລະ ການລົງທຶນ, ບັນດາສະຫາຍຄະນະປະຈຳ ແລະ ສະຫາຍເລຂາ, ຮອງເລຂາ ແລະ ຜູ້ຕາງໜ້າຈາກບັນດາໜ່ວຍຊາວໜຸ່ມອ້ອມຂ້າງ ກະຊວງແຜນການ ແລະ ການລົງທຶນ, ເຂົ້າຮ່ວມຢ່າງພ້ອມພຽງ.
ຈຸດປະສົງຂອງກອງປະຊຸມໃນມື້ນີ້ແມ່ນເພື່ອສະຫຼຸບລາຍງານການຈັດຕັ້ງປະຕິບັດວຽກງານພົ້ນເດັ່ນຂອງຄະນະບໍລິຫານງານຊາວໜຸ່ມ ກຜທ ແລະ ວຽກງານຂອງແຕ່ລະໜ່ວຍຊາວໜຸ່ມ ປະຈໍາໄຕມາດ 2 ແລະ ໄຕມາດ 3 ປີ 2021 ແລະ ວາງແຜນວຽກງານສໍາລັບໄຕມາດ 4 ປີ 2021. ໃນກອງປະຊຸມ ໄດ້ຮ່ວມກັນຕົກລົງຫຼາຍບັນຫາທີ່ສໍາຄັນ ທີ່ຈະຈັດຕັັ້ງປະຕິບັດໃນຕໍ່ໜ້າ ໂດຍສະເພາະ ການກະກຽມຄວາມພ້ອມໃນການຈັດກອງປະຊຸມວິທະຍາສາດ ໃນຫົວຂໍ້
“ ຜັນຂະຫຍາຍວາລະແຫ່ງຊາດກ່ຽວກັບການແກ້ໄຊຄວາມຫຍຸ້ງຍາກດ້ານເສດຖະກິດ-ການເງິນ ເຂົ້າສູ່ວຽກງານຕົົວຈິງຂອງຊາວໜຸ່ມປະຊາຊົນປະຕິວັດລາວ ໃນຂົງເຂດເສດຖະກິດ ” ແລະ ກະກຽມການລະດົມທຶນໃນການຊ່ວຍເຫຼືອບັນດາສູນກັກກັນພະຍາດໂຄວິດ-19 ຢູ່ນະຄອນຫຼວງວຽງຈັນ. ກອງປະຊຸມໄດ້ອັດລົງດ້ວຍຜົນສໍາເລັດອັນຈົບງາມ ໃນຕອນເຊົ້າຂອງວັນດຽວກັນ.